รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น บริษัท สหมิตรถังแก๊ส จำกัด (มหาชน)

คณะกรรมการตรวจสอบจัดตั้งขึ้นตามมติคณะกรรมการบริษัทฯ ตั้งแต่วันที่ 14 ธันวาคม 2542
ซึ่งทุกท่านเป็นกรรมการอิสระที่ไม่ได้เป็นเจ้าหน้าที่หรือลูกจ้างของบริษัท
คณะกรรมการตรวจสอบชุดปัจจุบัน (ปี 2553) จำนวน 3 ท่าน รายนามดังต่อไปนี้

1. นางสาวพรรณนา ชูชาติ ประธานคณะกรรมการตรวจสอบ

2. นางพิริยา รัญเสวะ กรรมการตรวจสอบ (เป็นผู้มีความรู้ทางด้านบัญชีการเงิน)

3. นายโกมินทร์ ลิ้นปราชญา กรรมการตรวจสอบ (เป็นผู้มีความรู้ทางด้านบัญชีการเงิน)

คณะกรรมการตรวจสอบของบริษัทมีขอบเขต หน้าที่ และความรับผิดชอบ ดังต่อไปนี้

1. สอบทานให้บริษัทมีการรายงานทางการเงินอย่างถูกต้องและเพียงพอ

2. สอบทานให้บริษัทมีระบบการควบคุมภายใน (Internal Control) และ
ระบบการตรวจสอบภายใน (Internal Audit) ที่เหมาะสมและมีประสิทธิผล
และพิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบในการพิจารณาแต่งตั้ง โยกย้าย เลิกจ้างหัวหน้าหน่วยงานตรวจสอบภายใน
หรือหน่วยงานอื่นใดที่รับผิดชอบเกี่ยวกับการตรวจสอบภายใน

3. สอบทานให้บริษัทปฎิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
และเสนอค่าตอบแทนของบุคคลดังกล่าว
รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วย อย่างน้อยปีละ 1 ครั้ง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6. จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไป

  (ก) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัท

  (ข) ความเห็นเกี่ยวกับความเพียงพอของระบบการควบคุมภายในของบริษัท

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมของคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  (ช)
  ความเห็นหรือข้อสังเกตุโดยรวมที่คณะกรรมการตรวจสอบได้รับจากการปฎิบัติหน้าที่ตามกฎบัตร
  (Charter)

  (ซ) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
  ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.
ปฎิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

ในปี 2553 ที่ผ่านมา มีการประชุมทั้งสิ้น 4 ครั้ง
โดยกรรมการตรวจสอบส่วนใหญ่ได้เข้าร่วมประชุมทุกครั้ง
ยกเว้นบางท่านซึ่งติดภาระกิจไม่สามารถเข้าร่วมประชุมได้
แต่ได้มีการตรวจสอบและติดตามผลการดำเนินงานของบริษัทอย่างใกล้ชิด
โดยเนื้อหาของการประชุมส่วนใหญ่เป็นการพิจารณารายงานการตรวจสอบเกี่ยวกับระบบการควบคุมภายในจากผู้ตรวจสอบภายในของบริษัท
ซึ่งได้แก่ บริษัทสอบบัญชีธรรมนิติ จำกัด
ซึ่งเป็นผู้ดูแลจัดการในฐานะเป็นหน่วยงานตรวจสอบภายในให้แก่บริษัท (Outsource Internal
Audit Function) เป็นประจำทุกไตรมาส
โดยคณะกรรมการได้ให้ข้อแนะนำและติดตามการดำเนินการแก้ไขตามรายงานการตรวจสอบในประเด็นที่มีนัยสำคัญ
เพื่อให้เกิดการควบคุมภายในที่เพียงพอและก่อให้เกิดการกำกับดูแลกิจการที่ดี ผลปรากฎว่า
โดยส่วนใหญ่บริษัทมีระบบการควบคุมภายในที่เพียงพอ
และไม่มีการปฏิบัติใดที่ขัดแย้งกับกฎหมายที่เกี่ยวข้อง
ข้อบกพร่องที่เกิดขึ้นส่วนใหญ่เป็นไปตามปกติของธุรกิจ และได้รับการแก้ไข ป้องกัน
และติดตามโดยผู้บริหารที่เกี่ยวข้องอย่างเหมาะสม
นอกจากนี้คณะกรรมการตรวจสอบได้สอบทานแผนการตรวจสอบประจำปี 2554
และให้ข้อเสนอแนะถึงแนวทางการตรวจสอบดังกล่าวแล้ว
โดยเน้นการพิจารณาการบริหารความเสี่ยงขององค์กร (Risk Management)
เพื่อให้องค์กรได้มีการจัดการความเสี่ยงที่เกี่ยวเนื่องกับธุรกิจขององค์กรอย่างมีประสิทธิภาพ
ทั้งนี้ครอบคลุมความเสี่ยงด้านกลยุทธ์องค์กร การเงิน การบริหารจัดการ การปฏิบัติตามกฎระเบียบ
และหลักธรรมาภิบาล โดยมีเป้าหมายให้ตัวชี้วัดความเสี่ยง (Risk Indicator)
อยู่ในระดับที่ยอมรับได้

คณะกรรมการตรวจสอบยังได้สอบทานงบการเงินของบริษัทรายไตรมาส และงบการเงินประจำปี
2553 (ที่ผ่านการสอบทานและตรวจสอบจากผู้สอบบัญชีรับอนุญาตแล้ว)
เห็นว่ามีความถูกต้องครบถ้วนตามหลักการบัญชีที่รับรองทั่วไป
รวมทั้งมีการเปิดเผยข้อมูลในงบการเงินอย่างเพียงพอและทันเวลา

สำหรับการเสนอให้ผู้ถือหุ้นพิจารณาแต่งตั้งผู้สอบบัญชีของบริษัทประจำปี 2554 นั้น
คณะกรรมการตรวจสอบเห็นสมควรได้เสนอให้สำนักงานสอบบัญชีเดิม คือ นางสุมาลี โชคดีอนันต์
ผู้สอบบัญชีรับอนุญาตทะเบียนเลขที่ 3322 หรือ นายโกศล แย้มลีมูล
ผู้สอบบัญชีรับอนุญาตทะเบียนเลขที่ 4575 แห่งบริษัท แกรนท์ ธอนตัน จำกัด ซึ่งมีความเป็นอิสระ
เป็นผู้สอบบัญชีบริษัทประจำปี 2554 โดยกำหนดค่าตอบแทนประจำปี 2554 ที่ 690,000 บาท/ปี
โดยคณะกรรมการจะได้เสนอให้คณะกรรมการบริษัทพิจารณา
ก่อนเสนอให้ที่ประชุมผู้ถือหุ้นพิจารณาอนุมัติอีกครั้งหนึ่ง

คณะกรรมการตรวจสอบมีความเห็นว่า
บริษัทได้จัดทำงบการเงินเป็นไปตามมาตรฐานการบัญชีที่รับรองทั่วไป เชื่อถือได้
รวมทั้งมีระบบการบริหารความเสี่ยงและการควบคุมภายในที่เหมาะสมเพียงพอที่จะสามารถสนับสนุนให้บริษัทมีการกำกับดูแลกิจการที่ดีต่อไปอย่างต่อเนื่อง

......................................................

(นางสาวพรรณนา ชูชาติ)

ประธานคณะกรรมการตรวจสอบ

วันที่ 24 กุมภาพันธ์ 2554

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่อรายงานทางการเงินของบริษัทและสารสนเทศที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ใกล้เคียงที่สุดในการจัดทำ
รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
เพื่อประโยชน์ของผู้ถือหุ้นและผู้ลงทุนทั่วไปในการใช้งบการเงิน

คณะกรรมการได้จัดให้มีการดำรงรักษาไว้ซึ่งระบบการควบคุมภายในที่มีประสิทธิผล
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้ คณะกรรมการบริษัทได้แต่งตั้งคณะกรรมการตรวจสอบ
ซึ่งเป็นกรรมการอิสระให้เป็นผู้ดูแลรับผิดชอบเกี่ยวกับคุณภาพการรายงานทางการเงินและระบบควบคุมภายใน
โดยความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานการกำกับดูแลกิจการของคณะกรรมการตรวจสอบซึ่งแสดงไว้ในแบบแสดงรายการข้อมูลประจำปี
(แบบ 56-1) และรายงานประจำปีแล้ว

คณะกรรมการบริษัทมีความเห็นว่า
ระบบการควบคุมภายในของบริษัทโดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัท
ณ วันที่ 31 ธันวาคม 2553

.......................................................
.........................................................

(นางอุบล เอกะหิตานนท์) (นางสุภา พรหมสาขา ณ สกลนคร)

ประธานกรรมการ กรรมการผู้จัดการ